Հավելված N 6

Հայաստանի Հանրապետության

սննդամթերքի անվտանգության

տեսչական մարմնի ղեկավարի

2020 թվականի հունվարի 21-ի N 22-Լ հրամանի

**ԿԱՆՈՆԱԴՐՈՒԹՅՈՒՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄՆԻ ՈՐԱԿԻ ԱՊԱՀՈՎՄԱՆ ՎԱՐՉՈՒԹՅՈՒՆ**

1. **ԸՆԴՀԱՆՈՒՐ ԴՐՈՒՅԹՆԵՐ**

1. Որակի ապահովման վարչությունը (այսուհետ` Վարչություն) հանդիսանում է Հայաստանի Հանրապետության սննդամթերքի անվտանգության տեսչական մարմնի (այսուհետ` Տեսչական մարմնի) կառուցվածքային ստորաբաժանում:

2. Վարչությունն իր գործունեության ընթացքում ղեկավարվում է Հայաստանի Հանրապետության Սահմանադրությամբ, Հայաստանի Հանրապետության օրենքներով, Հայաստանի Հանրապետության կառավարության և Հայաստանի Հանրապետության վարչապետի որոշումներով, սույն Կանոնադրությամբ, Տեսչական մարմնի կառավարման խորհրդի (այսուհետ` Խորհուրդ) որոշումներով և Տեսչական մարմնի ղեկավարի հրամաններով:

3. Վարչության կանոնադրությունը հաստատում, փոփոխում և ուժը կորցրած է ճանաչում Տեսչական մարմնի ղեկավարը:

4. Վարչությունը չունի կազմում գործող ներքին կառուցվածքային միավորներ։

**II. ՎԱՐՉՈՒԹՅԱՆ ՀԻՄՆԱԿԱՆ ԽՆԴԻՐՆԵՐԸ**

5. Վարչության հիմնական խնդիրն է` Տեսչական մարմնի գործունեության շարունակական կատարելագործման ապահովումը Տեսչական մարմնի նպատակների ու խնդիրների իրականացման և տեսչական մարմնի գործունեության սկզբունքների ամբողջական իրագործման նպատակով: Վարչությունը Տեսչական մարմնին աջակցում է ռիսկերի կառավարման, հսկողության ու կառավարչական գործընթացների համակարգված և կանոնակարգված գնահատման ու բարելավման միջոցով հասնել իր նպատակների իրագործմանը:

**III. ՎԱՐՉՈՒԹՅԱՆ ՀԻՄՆԱԿԱՆ ԳՈՐԾԱՌՈՒՅԹՆԵՐԸ**

6. Վարչության հիմնական գործառույթներն են`

1) Տեսչական մարմնի կատարողականի գնահատում,

2) Տեսչական մարմնի գործունեության արդյունքների ուսումնասիրում և վերլուծություն, վերլուծության արդյունքների ներկայացում Խորհուրդ.

3) Տեսչական մարմնի, նրա ծառայողների գործողությունների կամ անգործության կամ նրա կողմից ընդունված իրավական ակտերի վերաբերյալ ստացված բողոքների պատճառների և արդյունքների ուսումնասիրում ու վերլուծություն, վերլուծության արդյունքների ներկայացում Խորհուրդ,

4) Տեսչական մարմնի կարգապահական կանոնների ապահովման ուսումնասիրում և վերլուծություն, Վերլուծության արդյունքների ներկայացում Խորհուրդ.

5) Վարչության առջև դրված գործառույթներից և խնդիրներից բխող իրավական ակտերի նախագծերի, առաջարկությունների, եզրակացությունների, այլ փաստաթղթերի նախապատրաստում և ներկայացում,

6) Վարչության լիազորությունների շրջանակներում հաշվետվությունների, առաջարկությունների, տեղեկանքների և միջնորդագրերի նախապատրաստում,

7) Խորհրդի հաստատմանը ներկայացնելու նպատակով Տեսչական մարմնի որակի ապահովման տարեկան ծրագրի կազմմըան և Խորհրդին ներկայացման ապահովում, ինչպես նաև պարբերաբար հետևում դրա իրականացմանը.

8) իրականացնում է հսկողություն Խորհրդի որոշումների կատարման նկատմամբ.

9) իրականացնում է Հայաuտանի Հանրապետության oրենuդրությամբ, ինչպես նաև Տեսչական մարմնի և սույն կանոնադրությամբ իրեն վերապահված այլ լիազորություններ:

**IV. ՎԱՐՉՈՒԹՅԱՆ ԱՇԽԱՏԱՆՔՆԵՐԻ ԿԱԶՄԱԿԵՐՊՈՒՄԸ ԵՎ ՂԵԿԱՎԱՐՈՒՄԸ**

7. Վարչությունը ղեկավարում է Վարչության պետը, որը հաշվետու է Խորհրդին:

8. Վարչության պետը`

1) իրականացնում է իր պաշտոնի անձնագրով իրեն վերապահված լիազորությունները.

2) կատարում է Տեսչական մարմնի ղեկավարի կողմից իր լիազորությունների սահմաններում տրված հանձնարարականները:

9. Վարչության կողմից պատրաստված ներքին գրությունները ստորագրվում են Վարչության պետի, իսկ վերջինիս բացակայության դեպքում նրան փոխարինողի կողմից: